Libertatea: Cioloș și Barna i-au propus lui Moise Guran să coordoneze campaniile electorale din acest an. Guran: ”Confirm că am fost invitat la o discuție” / Barna: Avem discuții și cu alte persoane din spațiul public

Dacian Cioloș și Dan Barna i-au propus lui Moise Guran, realizator de emisiuni radio la Europa FM și fondatorul aplicației Biziday, să coordoneze campaniile electorale ale Alianței USR PLUS 2020 în acest an, scrie Libertatea, care citează surse politice.

Contactat de G4Media.ro, Moise Guran a spus ”Confirm că am fost invitat la o discuție”.

UPDATE: Liderul USR, Dan Barna, a confirmat, într-o conferință de presă, discuțiile cu Moise Guran, precum și cu „alte persoane din spațiul public”.

„Sunt discuții deschise cu Moise Guran și alte persoane din spațiul public pentru a veni în acest proiect al Alianței USR PLUS și pentru a-l consolida. Vom vedea cum se vor finaliza aceste discuții”, a afirmat Barna.

Moise Guran este jurnalistul care a moderat singura dezbatere electorală din turul 1 al alegerilor prezidențiale, între Dan Barna, Kelemen Hunor și Theodor Paleologu, și a participat și la dezbaterea organizată de Iohannis cu mai mulți jurnaliști și formatori de opinie înaintea turului 2 al prezidențialelor.

Dacian Cioloș și Dan Barna au programată pentru astăzi o conferință comună de presă la ora 13.00.

Foto: Moise Guran / Facebook